Jørn Jespersen (SF), 2003-06-03:
Der var plads til meget polemik i statsministerens opsamling på debatten.
Desværre var der en lang række meget seriøse og vigtige emner, som der ikke var plads til at statsministeren forholdt sig til.
Et af dem var spørgsmålet om regeringens linje, når det drejer sig om landbrugsstøtte i EU
Da der nu ikke var plads til det for al polemikken i statsministerens opsamling, vil jeg godt give statsministeren en lejlighed mere til at redegøre for regeringens linje.
Vi taler om en landbrugsstøtte, som koster borgerne i EU over 800 mia. kr. om året.
Det er 10.000 kr. om året for en familie på fem.
Og hvad får borgerne i Europa så for denne landbrugsstøtte?
De får handelsbarrierer over for ulandene.
De får blokering af de internationale handelsforhandlinger i WTO.
De får med andre ord en række ulemper og ingen goder overhovedet.
Så siger regeringen, at dens principielle linje er, at landbrugsstøtten skal reduceres og på lang sigt afvikles.
Spørgsmålet er bare, om man kan stole på regeringen, når den siger, hvad dens principielle linje er.
Derfor har vi brug for at få at vide af statsministeren: Er det rigtigt, at Danmark i øjeblikket, i dette øjeblik, arbejder aktivt for i EU, ikke at reducere støtten, men at hæve støtten i form af en genindførelse af støtten til svineproducenternes eksport?
Er det rigtigt, ja eller nej?
Hvis det er rigtigt, og det må det jo være, for det har fødevareministeren sagt til medierne, at det er, hvor mange kroner er det så ekstra, at borgerne i EU skal bløde for at give støtte til svineproducenter i Danmark og i andre europæiske lande?
Er det 500 mio. kr. ekstra?
Er det 1 mia. kr. ekstra?
Er det 2 mia. kr. ekstra?
Hvad arbejder regeringen for?
Og hvad er regeringens begrundelse for at arbejde aktivt for eksportstøtte til svineproducenterne?
Hvad er fornuften og meningen i det?
Kan statsministeren ikke være så venlig at forklare, hvorfor et erhverv, der for få år siden høstede store fortjenester på en høj notering og gunstige valutaforhold, nu skal have støtte, fordi priserne er lavere?
Kunne statsministeren ikke forklare, hvad det liberale er i at give støtte til et såkaldt frit erhverv, som jo ikke på nogen måde får sine gevinster konfiskeret, når det går godt?
Kunne statsministeren ikke forklare, hvad strategien er i forhold til verdenshandelsorganisationerne og de forhandlinger, der allerede er ved at gå i stå til stor skade for industri, for arbejdstagerrettigheder og for miljø?
Og vil statsministeren endelig forklare, hvorfor man ikke har forelagt sagen for Folketinget?
Hvorfor har man ønsket at luske denne støtte igennem Folketinget uden at forelægge det for Europaudvalget?
Har man heller ikke forelagt det for Venstres folketingsgruppe?
Har man ikke spurgt alle de unge liberale løver, hvad de mener om den her sag?
Hvad med Venstres frihandelsordfører, hr. Henrik Vestergaard, er han blevet konsulteret?
Hvad med den unge liberalistiske løve, hr. Jens Rohde,
er han blevet konsulteret?
Hvad med hr. Kristian Jensen, der har skrevet bogen »Hurra for globaliseringen« og vendt sig kraftigt imod landbrugsstøtten, er han blevet konsulteret?
Eller skal det luskes igennem i både Venstres såkaldt liberale gruppe og igennem Folketinget?
Svar udbedes fra statsministeren.